यशा माथुर, नई दिल्ली। कुछ समय पहले जो महिलाएं परिवार से अलग रहकर अपनी मनमर्जी की जिंदगी जीने को प्राथमिकता दे रही थीं वे अब परिवारों से जुड़ी रहना चाहती हैं। चाहे पैतृक स्थान से दूर रहें लेकिन परिवार के सदस्यों से अपनी जिंदगी के अच्छे-बुरे पलों की कहानी बांटना चाहती हैं। वे जान गईं हैं कि उनकी कामयाबी, नाकामयाबी, खुशी और परेशानी परिवार के साथ ही जुड़ी है।
Language

फोकस

Move to Jagran APP

5/5शेष फ्री लेख

# परिवार दिवस विशेष: फिर मजबूत हो रहे बंधन, परिवार के साथ जुड़ाव बढ़ाने के टिप्स

International Day of Families 2022 जब भी आपको कोई चेहरा चमकता सा दिखाई दे उस पर संतोष और सुकून का साया नजर आए तो आप समझ जाएंगी कि वह अपने परिवार में बेहद खुश है और हर मुश्किल सहने की शक्ति इसे परिवार से मिल रही है।

By Amit SinghEdited By: Updated: Thu, 12 May 2022 03:05 PM (IST)

Hero ImageInternational Day of Families 2022: अपने परिवार में रहकर संस्कार, सर्मपण और सम्मान के मायने जाने।

यशा माथुर, नई दिल्ली। कुछ समय पहले जो महिलाएं परिवार से अलग रहकर अपनी मनमर्जी की जिंदगी जीने को प्राथमिकता दे रही थीं वे अब परिवारों से जुड़ी रहना चाहती हैं। चाहे पैतृक स्थान से दूर रहें लेकिन परिवार के सदस्यों से अपनी जिंदगी के अच्छे-बुरे पलों की कहानी बांटना चाहती हैं। वे जान गईं हैं कि उनकी कामयाबी, नाकामयाबी, खुशी और परेशानी परिवार के साथ ही जुड़ी है।

दूरियां नहीं तोड़ पाती बंधन: तुषार व तेजस्विनी कनाडा के मांट्रियल में रहते हैं लेकिन जयपुर में रहने वाले अपने परिवार से बिल्कुल भी दूर नहीं हैं। सुबह आंख खुलते ही अपने मम्मी-पापा को अभिवादन करते हैं। इतना ही नहीं, अपने बेटे में परिवार का आदर करने की आदत डालने के लिए स्कूल जाने से पहले हर दिन दादा-दादी से बात करवाते हैं ताकि घर से निकलने से पहले घर के बड़ों से बात करने की उसकी आदत बनी रहे। उसके बाद दिन में कई बार वीडियो काल पर अपने परिवार वालों से बात करते रहते हैं। तेजस्विनी भी कामकाजी होने के बावजूद दिन में कई बार अपने परिवार से वीडियो काल पर जुड़ती हैं और हर बात अपने सास-ससुर, जेठ-जेठानी से करती हैं। वह कहती हैं, 'अपने काम के दबाव के बीच जब मैं घरवालों से बात कर लेती हूं तो मुझमें ऊर्जा का संचार हो जाता है और ताजगी आ जाती है। हम हमेशा परिवार (ससुराल) में साथ ही रहे हैं। मेरे पापा (ससुर) और उनके भाइयों ने भी एक साथ बड़ी जमीन खरीद कर अपने-अपने फ्लैट बनाए हैं। एक ही चारदीवारी में हम बहुत सारे लोग रहते हैं लेकिन कोई किसी की निजता को नहीं छेड़ता। अच्छे अवसर मिलने पर हम बेशक यहां आ गए हैं लेकिन परिवार से हमारा बंधन ज्यों का त्यों है।'

परिवार से मिली मजबूती: यह एक खुशनुमा वाकया है लेकिन यह सच है कि हजारों मील की दूरी होने के बावजूद भी परिवार यूं जुड़ा रह सकता है और युवा परिवार को अपना संबल बना सकते हैं। वास्तव में अपने माता-पिता और अन्य स्वजन को गांव या अपने पैतृक शहरों में छोड़कर महानगरों या विदेश में स्वतंत्र जीवनशैली की ओर रुख कर गए युवाओं का अब घर के खालीपन से मोहभंग हो रहा है। परिवार से जुड़ाव उन्हें सुकून दे रहा है। विशेष कर महामारी के दिनों ने उन्हें परिवार की अहमियत को फिर से समझा दिया है। सामाजिक कार्यकर्ता पलका ग्रोवर कहती हैं, 'कोरोना ने हमें याद दिलाया है कि परिवार कितना महत्वपूर्ण है। परिवार का साथ होना हमें भावनात्मक और मानसिक रूप से मजबूती देता है। हमारा संयुक्त परिवार है। परिवार में सात लोगों को कोरोना हुआ। जो चार बचे हुए थे उन्होंने ही सभी को संभाला। अगर हम साथ नहीं होते तो इस मुसीबत से कैसे निकलते? किसी ने रात के दो बजे अस्पताल में आक्सीजन बेड ढूंढ़ा। किसी ने घर में आक्सीजन कंसंट्रेटर की व्यवस्था की। किसी ने दवाइयों का काम संभाला। किसी ने खाने-पीने का। परिवार के लोगों को अलग-अलग अस्पतालों में जगह मिली, जिससे काफी भागदौड़ रही। पहले जो लोग घर के बुजुर्गों की जिम्मेदारी नहीं लेना चाहते थे, अब वे ही परिवार के साथ रहना चाहते हैं। कोरोना ने हमारे जीवन की प्राथमिकताएं बदल डालीं।'

तकनीक ने बढ़ाई नजदीकियां: कहने को हम तकनीक और स्मार्टफोन से समय नष्ट होने की बात करते हैं लेकिन यह भी सच है कि तकनीक ने भी कहीं न कहीं परिवारों के बीच नजदीकियां बढ़ाई हैं। आज लगभग सभी का 'फैमिली वाट्सएप ग्रुप' है, जिस पर घर के सदस्य जमकर बातें करते हैं। सभी को विशेष अवसरों की जानकारी मिलती रहती है और मिलना-जुलना भी लगा रहता है। यदि एक शहर में परिवार के लोग रहते हैं तो क्या ही अच्छी बात, लेकिन जो लोग देश में दूर रहते हैं, वे परिवार से मिलने जाने के लिए छुट्टियां या बहाने ढूंढ़ते हैं। एकल परिवार में रहने का जोश परिवार में दर्द बांट लिए जाने के जिजीविषा के समक्ष अब कमजोर पड़ रहा है। साफ्टवेयर इंजीनियर राजश्री मिश्रा बताती हैं, 'हम सब घर की बहुओं का अपना वाट्सएप ग्रुप है जिस पर हम खूब मस्ती भरे संदेश भेजते हैं। कई बार तो हंस-हंस कर पागल हो जाते हैं। भले ही भौगोलिक रूप से दूर-दूर रहते हैं लेकिन किसी पारिवारिक कार्यक्रम में मिलते हैं तो लगता ही नहीं कि हम सब दूर रहते हैं। घर-परिवार की हर अफवाह भी हमें पता होती है। मुझे तो बड़ा मजा आता है अपनी देवरानी-जेठानी से गप्पें लड़ाने में।'

परिवार बढ़ाता है हौसला: पूज्य प्रियदर्शनी ने संघ लोक सेवा आयोग (यूपीएससी) द्वारा आयोजित सिविल सेवा परीक्षा (2018 ) में 11वां स्थान हासिल किया था। हालांकि इससे पहले वह तीन बार असफल रहीं। पहले वर्ष 2013 में, फिर तीन साल की तैयारी के बाद 2016 में प्रयास किया, जिसमें वह साक्षात्कार के राउंड तक पहुंचीं लेकिन अंतिम सूची नाम नहीं आ पाया। इसके बाद उन्हें वर्ष 2017 में फिर से निराशा का सामना करना पड़ा। जब वह 2017 की यूपीएससी प्रारंभिक परीक्षा में ही असफल रहीं। तीन बार असफलता मिलने के बाद पूज्य प्रियदर्शनी ने मन बना लिया था कि वह अब दोबारा सिविल परीक्षा के लिए तैयारी नहीं करेंगी। इस बेहद कठिन समय में उन्हें उनके परिवार ने सहारा दिया। उनके अंदर फिर से यूपीएससी परीक्षा में सफलता हासिल करने की चेतना को जगाया। इसके बाद उन्होंने अपनी रणनीति पर काम किया और अंत में अपने चौथे प्रयास में सफलता हासिल कर ली। प्रियदर्शिनी कहती हैं कि जीवन में कोई प्रेरणा नहीं बची थी लेकिन परिवार ने ही ताकत दी, मेरे भीतर मौजूद मजबूत लड़की की याद मुझे दिलाई। माता-पिता ने प्रोत्साहित किया और कहा कि सपनों को हासिल करने के लिए खुद पर काम करो।

कठिन दिनों में आई सकारात्मकता: कोरोना काल से पहले बहुत से लोगों का यह मानना था कि एकल परिवार अच्छा होती है, लेकिन कोरोनाकाल में लोगों को समझ आया कि परिवार के क्या मायने हैं या परिवार का क्या महत्व है? गौतम बुद्ध विश्वविद्यालय (ग्रेटर नोएडा) के मनोविज्ञान एवं मानसिक स्वास्थ्य विभाग के एक सर्वे में पता लगा कि कई महीने से परिवार के साथ घर पर समय बिताने से लोग पहले से अच्छा महसूस कर रहे हैं। मानसिक तनाव जैसी बीमारी से भी लोग उबर रहे हैं। इस सर्वे में करीब 700 लोगों ने माना कि वह चाहते हैं कि संयुक्त परिवार में स्वजन के साथ रहें ताकि बेहतर और सुरक्षित महसूस कर सकें। सर्वे में करीब 600 लोगों ने माना है कि घर में आफिस जैसा तनाव महसूस नहीं करते हैं। वे परिवार के साथ समय बिताकर अच्छा महसूस कर रहे हैं। इसका सकारात्मक प्रभाव बच्चों पर भी पड़ा है।

जड़ें होती हैं गहरी: अभिनेत्री बिदिता बेग ने बताया कि मेरा परिवार हावड़ा में रहता है और मैं मुंबई में। मम्मी-पापा रिटायर हो चुके हैं। मैं उन्हें मुंबई बुलाना चाहती हूं या कहीं घुमाने ले जाना चाहती हूं लेकिन वे कहीं जाते नहीं। ऐसा लगता है कि परिवार के लोग जब बूढ़े होते हैं तो वे ऐसा पेड़ बन जाते हैं जिसकी जड़ें बहुत गहरी हैं। लाकडाउन में जब घर रही तो मैंने तय किया कि जब भी छुट्टी मिलेगी घर आ जाऊंगी। और मैं ऐसा ही करती हूं। जैसे ही समय मिलता है हावड़ा चली जाती हूं। लेकिन वहां जाते ही जज की भूमिका में आ जाती हूं। दोनों लड़ते रहते हैं और मुझसे शिकायतें करते हैं। उनका यह रूप बड़ा अच्छा लगता है। पहले मैं ओर भाई लड़ते थे और वे झगड़ा सुलझाते थे। अब उल्टा हो गया है। पापा लिखते हैं, मां गुनगुनाती हैं। सच में परिवार से मजबूत बंधन आपको संतोष और सुरक्षा देता है।

अंदर कोई संघर्ष नहीं रहता: सोशल एक्टिविस्ट व ग्लोबल इंफ्लुएंसर शहवार शोहरत ने बताया कि परिवार के सहयोग के बिना किसी महिला का कामयाबी पाना बहुत मुश्किल हो जाता है। महिलाओं को घर के अंदर और बाहर, दोनों तरफ संघर्ष करना पड़ता है। मुझे मेरे सास-ससुर ने कभी किसी काम के लिए रोका नहीं। पीढ़ी के अंतर को बीच में नहीं आने दिया। मैं मुस्लिम लड़की हूं और हमारे समाज में प्रतिबंध काफी हैं। फिर एक छोटी जगह से आने पर तो यह और ज्यादा बढ़ जाते हैं। लेकिन मेरे पिता ने मुझ पर विश्वास किया। मुझे पढ़ाई के लिए अमरोहा (उप्र) से बाहर भेजा। मार्शल आर्ट सिखाया। मैं ब्लैक बेल्ट हूं। मेरी नींव अच्छी थी तो पति के सामने अपनी बात रख पाई। परिवार के सहयोग से मैं शांत भाव से अपने काम पर ध्यान दे सकी और कामयाबी हासिल कर सकी।

परिवार पूरे जीवन की बचत है:अभिनेत्री परिणीता सेठ ने बताया कि मुझे लगता है हमने जिंदगी में असलियत में जो कमाया है वह हमारे परिवार के रूप में हमारे सामने आता है। परिवार हमारे पूरे जीवन की बचत है। मैं खुशकिस्मत हूं कि मुझे हर कदम पर परिवार का साथ मिला। पहले माता-पिता ने कभी यह नहीं कहा कि तुम लड़की हो, तुम्हें क्या करना चाहिए और क्या नहीं करना चाहिए। फिर शादी हुई तो बहू नहीं, बेटी की तरह का व्यवहार मिला। अब मेरी बेटी है और जब मैं शूटिंग पर व्यस्त होती हूं तो बेटी को घरवाले ही संभालते हैं और मैं शांति से अपना काम कर पाती हूं।

परिवार के साथ जुड़ाव बढ़ाने के टिप्स

1 . हर महीने एक साथ कहीं बाहर जाएं, इससे सभी को एक-दूसरे से खुलने का अवसर मिलेगा।

2 . एक समय का भोजन साथ में करें। अगर हर खाने पर साथ नहीं बैठ सकते, तो रात का खाना साथ जरूर खाएं। यहां दिन भर की क्रियाएं बताने का मौका मिलेगा।

3 . रात का भोजन करने के बाद टहलने जाएं। ठंडी हवा के स्पर्श के बीच परिवार की बातें बेहद सुकून देंगी।

4 . साथ में किताब पढ़ेंगे या कोई फिल्म देखेंगे तो इस पर चर्चा करने के शब्द मिलेंगे जो सूनेपन को छूमंतर कर देंगे।

5 . साथ मिलकर बागवानी कर सकते हैं। रंग-बिरंगे फूलों और पौधों की छुअन खुश कर देगी और आपसी बातें भी महक उठेंगी।

परिवार संग तो जीवन मस्त

- जीवन में संतुलन बनाए रखता है परिवार। परिवार संग है तो आप सिर्फ काम और जिम्मेदारियों में ही नहीं बंटेंगे बल्कि परिवार को समय देने से जीवन में संतुलन बनाने में भी मदद मिल सकती है।
- परिवार मूल्य भी सिखाता-समझाता है। परिवार के हर एक सदस्य की अपनी अलग खासियत होती है। ऐसे में परिवार के सभी सदस्यों के महत्व को समझने के लिए परिवार के साथ समय बिताना बहुत जरूरी है।
- परिवार के साथ बैठ कर वक्त गुजारने से सभी एक दूसरे के साथ भावनात्मक रूप से बंध जाते हैं।
- सभी के साथ रहने और बोलने से यादें बनती हैं। ये यादें अनमोल होती हैं।
- परिवार का साथ बच्चों को अच्छे संस्कार देता है। बच्चे कुछ समय अपने परिवार के साथ बैठते हैं तो आदर-सम्मान करना सीखते हैं।

## खबरें और भी

delhi

technology

technology

## Other websites

## Other links

Follow us on

Copyright © 2024 Jagran Prakashan Limited.